Ir-Regolament tal-Kummissjoni (KE) Nru 848/2000
tas-27 ta’ April 2000
li jemenda r-Regolament (KE) Nru 1168/1999 li jistabbilixxi standards ta’ marketing għall-għajnbaqar Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq tal-frott u tal-ħxejjex [1], kif l-aħħar emendat permezz tar-Regolament (KE) Nru 1257/1999 [2], u b'mod partikolari l-Artikolu 2(2) tiegħu,
Billi:
(1) L-Anness għar-Regolament tal-Kummissjoni (KE) Nru 1168/1999 tat-3 ta’ Ġunju 1999 li jistabbilixxi standards ta’ marketing għall-għajnbaqar [3] fih lista mhux eżawrjenti ta’ varjetajiet ta’ frott kbir.
(2) Il-lista mhux eżawrjenti ta’ varjetajiet ta’ frott kbir li tinsab fl-istandards għall-għajnbaqar rakkommandati mill-Kummissjoni Ekonomika tan-Nazzjonijiet Uniti għall-Ewropa tagħmel distinzjoni bejn varjetajiet ta’ Prunus domestica u dawk ta’ Prunus salicina. Fl-interess tat-trasparenza tas-suq dinji, il-lista mhux eżawrjenti ta’ varjetajiet kbar ta’ frott li tinsab fl-Anness għar-Regolament (KE) Nru 1168/1999 għandha tiġi emendata.
(3) Il-miżuri li għalihom hemm provdut f'dan ir-Regolament huma f'konformità ma' l-opinjoni tal-Kumitat ta’ Ġestjoni għall-Frott u Ħxejjex Frisk,
ADOTTAT DAN IR-REGOLAMENT:
Artikolu 1
Il-lista mhux eżawrjenti tal-varjetajiet ta’ frott kbir ta’ wara t-Titolu VI (Disposizzjonijiet dwar l-immarkar) ta’ l-Anness għar-Regolament (KE) Nru 1168/1999 hija mibdula bil-lista mogħtija fl-Anness għalih.
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-ewwel jum tat-tielet xahar mid-dħul fis-seħħ tiegħu
Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
Magħmul Brussel, 27 ta’ April ta’ l-2000.